arnastofnun/IGC-2024 huggingface dataset:
Göngubrú yfir Ölfusá Þingsályktun - þingskjal nr. 1064

139. löggjafarþing 2010–2011.

Nr. 15/139.

Þskj. 1064 - 109. mál.

Þingsályktun um úttekt á gerð göngubrúar yfir Ölfusá við Selfoss.

Alþingi ályktar að fela samgöngu- og sveitarstjórnarráðherra að láta meta kosti þess að gera göngubrú yfir Ölfusá við Selfoss og meta kostnað við slíka framkvæmd. Úttekt á framkvæmdinni og kostnaðarmat liggi fyrir 1. febrúar 2012.

Samþykkt á Alþingi 16. mars 2011.
Kynningarefni um Icesave-samningana fyrir þjóðaratkvæðagreiðslu Þingsályktunartillaga - þingskjal nr. 1068

139. löggjafarþing 2010–2011.

Þskj. 1068 - 617. mál.

Tillaga til þingsályktunar um kynningarefni um Icesave-samningana fyrir þjóðaratkvæðagreiðslu.

Flm.: Þórunn Sveinbjarnardóttir, Ragnheiður E. Árnadóttir, Árni Þór Sigurðsson,

Gunnar Bragi Sveinsson, Margrét Tryggvadóttir.

Alþingi ályktar að fela innanríkisráðherra að láta Lagastofnun Háskóla Íslands gera hlutlaust og aðgengilegt kynningarefni um Icesave-samningana fyrir þjóðaratkvæðagreiðslu sem verður haldin 9. apríl 2011 og senda það öllum heimilum í landinu samhliða sérprentun laganna, sbr. 2. mgr. 6. gr. laga um framkvæmd þjóðaratkvæðagreiðslna. Kostnaður við kynningu þessa greiðist úr ríkissjóði.

Greinargerð.

Samkvæmt ákvörðun innanríkisráðuneytisins verður þjóðaratkvæðagreiðsla um lög nr. 13/ 2011, um ábyrgð á endurgreiðslu Tryggingarsjóðs innstæðueigenda og fjárfesta til breska og hollenska ríkisins, haldin laugardaginn 9. apríl nk. Að lögum ber ráðuneytinu aðeins að senda sérprentun laganna inn á hvert heimili í landinu eigi síðar en viku fyrir atkvæðagreiðsluna. Alþingi ber jafnframt að hafa aðgengileg á vefsíðu sinni öll skjöl varðandi meðferð málsins á þinginu. Það hefur þegar verið gert.

Fyrir þjóðaratkvæðagreiðslu sem fór fram 6. mars 2010 var ákveðið að fela Lagastofnun Háskóla Íslands að taka saman hlutlaust kynningarefni um það mál sem þá var borið undir atkvæði landsmanna. Rétt þykir að sami háttur verði hafður á að þessu sinni. Lagastofnun leiti samstarfs við fagaðila í kynningarmálum.

Skammur tími er til stefnu en það er von flutningsmanna að á þeim tíma sem til ráðstöfunar er megi taka saman meginatriði laganna og skýra efni þeirra og eftir atvikum mismunandi sjónarmið til þeirra.
Kynningarefni um Icesave-samningana fyrir þjóðaratkvæðagreiðslu Þingsályktun - þingskjal nr. 1072

139. löggjafarþing 2010–2011.

Nr. 16/139.

Þskj. 1072 - 617. mál.

Þingsályktun um kynningarefni um Icesave-samningana fyrir þjóðaratkvæðagreiðslu.

Alþingi ályktar að fela innanríkisráðherra að láta Lagastofnun Háskóla Íslands gera hlutlaust og aðgengilegt kynningarefni um Icesave-samningana fyrir þjóðaratkvæðagreiðslu sem verður haldin 9. apríl 2011 og senda það öllum heimilum í landinu samhliða sérprentun laganna, sbr. 2. mgr. 6. gr. laga um framkvæmd þjóðaratkvæðagreiðslna. Kostnaður við kynningu þessa greiðist úr ríkissjóði.

Samþykkt á Alþingi 17. mars 2011.
Ákvörðun EES-nefndarinnar nr. 87/2009 og nr. 126/2010 um breyt. á XX. viðauka við EES-samninginn Þingsályktun - þingskjal nr. 1090

139. löggjafarþing 2010–2011.

Nr. 17/139.

Þskj. 1090 - 155. mál.

Þingsályktun um staðfestingu ákvarðana sameiginlegu EES-nefndarinnar nr. 87/2009 og nr. 126/2010 um breytingu á XX. viðauka (Umhverfismál) við EES-samninginn.

Alþingi ályktar að heimila ríkisstjórninni að staðfesta fyrir Íslands hönd ákvarðanir sameiginlegu EES-nefndarinnar nr. 87/2009, frá 3. júlí 2009, og nr. 126/2010, frá 10. nóvember 2010, um breytingu á XX. viðauka (Umhverfismál) við EES-samninginn frá 2. maí 1992, og fella inn í samninginn tilskipun Evrópuþingsins og ráðsins 2006/118/EB um verndun grunnvatns gegn mengun og spillingu, og ákvörðun framkvæmdastjórnarinnar 2008/915/EB um að ákvarða gildi fyrir flokkun í vöktunarkerfi aðildarríkjanna á grundvelli niðurstaðna úr millikvörðun samkvæmt tilskipun Evrópuþingsins og ráðsins 2000/60/EB.

Samþykkt á Alþingi 22. mars 2011.
Ákvörðun EES-nefndarinnar nr. 55/2010 og nr. 124/2010 um breyt. á XX. viðauka við EES-samninginn Þingsályktun - þingskjal nr. 1091

139. löggjafarþing 2010–2011.

Nr. 18/139.

Þskj. 1091 - 236. mál.

Þingsályktun um staðfestingu ákvarðana sameiginlegu EES-nefndarinnar nr. 55/2010 og nr. 124/2010 um breytingu á XX. viðauka (Umhverfismál) við EES-samninginn.

Alþingi ályktar að heimila ríkisstjórninni að staðfesta fyrir Íslands hönd ákvarðanir sameiginlegu EES-nefndarinnar nr. 55/2010, frá 30. apríl 2010, og nr. 124/2010, frá 10. nóvember 2010, um breytingu á XX. viðauka (Umhverfismál) við EES-samninginn frá 2. maí 1992, og fella inn í samninginn tilskipun Evrópuþingsins og ráðsins 2007/2/EB um að koma á grunngerð fyrir landupplýsingar í Evrópubandalaginu (INSPIRE), reglugerð framkvæmdastjórnarinnar (EB) nr. 1205/2008 um framkvæmd tilskipunar Evrópuþingsins og ráðsins 2007/2/EB að því er varðar lýsigögn og ákvörðun framkvæmdastjórnarinnar 2009/442/EB um framkvæmd tilskipunar Evrópuþingsins og ráðsins 2007/2/EB að því er varðar vöktun og skýrslugjöf.

Samþykkt á Alþingi 22. mars 2011.
Stefna Íslands í málefnum norðurslóða Breytingartillaga - þingskjal nr. 1096

139. löggjafarþing 2010–2011.

Þskj. 1096 - 337. mál.

Breytingartillögur við till. til þál. um stefnu Íslands í málefnum norðurslóða.

Frá utanríkismálanefnd.

1. Eftirfarandi breytingar verði á 2. mgr.:

a. Í stað orðanna „eftirfarandi meginþætti“ í inngangsmálslið komi: eftirfarandi tólf meginþætti.

b. 3. tölul. færist framar og verði 1. tölul.

c. Á eftir 7. tölul. komi nýr töluliður, svohljóðandi: Að vinna með öllum ráðum gegn loftslagsbreytingum af manna völdum og áhrifum þeirra og tryggja þannig bætta velferð íbúa og samfélaga á norðurslóðum. Ísland beiti sér í hvívetna fyrir því að við aukin efnahagsleg umsvif á norðurslóðum verði stuðlað að sjálfbærri nýtingu auðlinda og gætt að ábyrgri umgengni um hin viðkvæmu vistkerfi og verndun lífríkis. Einnig skal stuðlað að varðveislu hinnar sérstöku menningar og lífshátta frumbyggja sem þróast hafa á norðurslóðum.

d. 2. málsl. 8. tölul. orðist svo: Efla ber samstarf Íslands við önnur ríki um viðbúnað til eftirlits, leitar, björgunar og mengunarvarna á norðurslóðum.

e. 10. tölul. orðist svo: Að auka þekkingu Íslendinga á málefnum norðurslóða og að kynna Ísland erlendis sem vettvang fyrir fundi, ráðstefnur og umræður um norðurslóðir. Vinna ber að því að efla og styrkja miðstöðvar, rannsóknarsetur og menntastofnanir um norðurslóðir á Íslandi í samstarfi við önnur ríki og alþjóðastofnanir.

2. Á eftir orðunum „hlutaðeigandi ráðuneyti“ í 3. mgr. komi: sem og sérfræðistofnanir og samtök um málefni Norðurslóða.
Skipun stjórnlagaráðs Þingsályktun - þingskjal nr. 1120

139. löggjafarþing 2010–2011.

Nr. 19/139.

Þskj. 1120 - 549. mál.

Þingsályktun um skipun stjórnlagaráðs.

Alþingi ályktar að skipa 25 manna stjórnlagaráð sem fái það verkefni að taka við og fjalla um skýrslu stjórnlaganefndar og gera tillögur um breytingar á stjórnarskrá lýðveldisins Íslands, nr. 33/1944. Bjóða skal þeim sæti í ráðinu sem landskjörstjórn úthlutaði sæti í kosningu til stjórnlagaþings 27. nóvember 2010, sbr. auglýsingu nr. 929/2010, en að öðrum kosti þeim sem næstir voru í röðinni, sbr. upplýsingar um niðurstöður talningar sem landskjörstjórn hefur birt, en þó þannig að hvort kyn um sig hljóti a.m.k. 10 sæti í ráðinu.

Stjórnlagaráð taki sérstaklega til umfjöllunar eftirfarandi þætti:

1. Undirstöður íslenskrar stjórnskipunar og helstu grunnhugtök hennar.

2. Skipan löggjafarvalds og framkvæmdarvalds og valdmörk þeirra.

3. Hlutverk og stöðu forseta lýðveldisins.

4. Sjálfstæði dómstóla og eftirlit þeirra með öðrum handhöfum ríkisvalds.

5. Ákvæði um kosningar og kjördæmaskipan.

6. Lýðræðislega þátttöku almennings, m.a. um tímasetningu og fyrirkomulag þjóðaratkvæðagreiðslu, þar á meðal um frumvarp til stjórnarskipunarlaga.

7. Framsal ríkisvalds til alþjóðastofnana og meðferð utanríkismála.

8. Umhverfismál, þar á meðal um eignarhald og nýtingu náttúruauðlinda.

Stjórnlagaráð getur ákveðið að taka til umfjöllunar fleiri þætti en getið er að framan.

Stjórnlagaráð skili tillögum sínum til Alþingis í formi frumvarps til stjórnarskipunarlaga fyrir lok júní 2011. Stjórnlagaráði er heimilt að óska eftir því við forseta Alþingis og forsætisnefnd að starfstími ráðsins verði framlengdur um allt að einn mánuð.

Stjórnlagaráð kjósi formann úr sínum hópi. Fundir ráðsins verði opnir. Um skipulag og starfshætti stjórnlagaráðs fer að öðru leyti eftir starfsreglum sem stjórnlagaráð setur sér.

Undirbúningsnefnd sem hefur starfað samkvæmt lögum um stjórnlagaþing, nr. 90/2010, gangi frá skipan ráðsins í samræmi við 1. mgr. og undirbúi fyrsta fund stjórnlagaráðs. Enn fremur sjái undirbúningsnefndin ráðinu fyrir starfsaðstöðu, starfsliði og nauðsynlegri sérfræðiaðstoð.

Fulltrúar í stjórnlagaráði njóti á starfstíma ráðsins launa sem samsvara þingfararkaupi alþingismanna. Formaður ráðsins njóti samsvarandi launa og forseti Alþingis og beri fjármálalega ábyrgð á störfum ráðsins gagnvart undirbúningsnefnd, sbr. 6. mgr. Kostnaður við störf stjórnlagaráðs greiðist úr ríkissjóði samkvæmt nánari ákvörðun Alþingis.

Samþykkt á Alþingi 24. mars 2011.
Úttekt á öryggisútbúnaði Vestmannaeyjaferjunnar Herjólfs Þingsályktun - þingskjal nr. 1204

139. löggjafarþing 2010–2011.

Nr. 21/139.

Þskj. 1204 - 276. mál.

Þingsályktun um úttekt á öryggisbúnaði Vestmannaeyjaferjunnar Herjólfs.

Alþingi ályktar að fela innanríkisráðherra að gera könnun á nauðsyn þess að endurnýja björgunarbúnað Vestmannaeyjaferjunnar Herjólfs. Ráðherra kynni samgöngunefnd Alþingis niðurstöður könnunarinnar.

Samþykkt á Alþingi 31. mars 2011.
Olíu- og gasrannsóknir á landgrunni Íslands undan Norðausturlandi Nefndarálit - þingskjal nr. 1264

139. löggjafarþing 2010–2011.

Þskj. 1264 - 71. mál.

Nefndarálit um till. til þál. um olíu- og gasrannsóknir á landgrunni Íslands undan Norðausturlandi.

Frá meiri hluta iðnaðarnefndar.

Nefndin hefur fjallað um málið og fengið á sinn fund Ingva Má Pálsson og Kristján Skarphéðinsson frá iðnaðarráðuneyti og Guðna Jóhannesson orkumálastjóra og Þórarin Svein Arnarson frá Orkustofnun.

Þá bárust umsagnir frá Byggðastofnun, Framsýn, Hafrannsóknastofnuninni, Landsvirkjun, Náttúrufræðistofnun Íslands, Norðurþingi, Orkustofnun, Siglingastofnun Íslands, Veðurstofu Íslands og Vegagerðinni.

Drekasvæðið hefur verið í brennidepli hvað olíuvinnslu varðar síðastliðin missiri. Fyrsta útboð sérleyfa á svæðinu fór fram í byrjun árs 2009 og sóttu tveir umsækjendur um rannsóknar- og vinnsluleyfi en drógu síðar umsóknir sínar til baka. Undirbúningur annars útboðs sérleyfa á svæðinu hefur staðið í nokkurn tíma og er það fyrirséð á tímabilinu frá ágúst til desember á þessu ári.

Samkvæmt upplýsingum sem nefndin fékk frá Orkustofnun er næsta skref í olíu- og gasrannsóknum á landgrunni Íslands undan Norðausturlandi, þ.e. að kanna hvort móðurberg finnist þar og hvort það sé nægilega þroskað. Hefur Orkustofnun lagt til að farið verði í þær rannsóknir sem lýst er í nýlegri skýrslu Bjarna Richter og Karls Gunnarssonar (Overview of hydrocarbon related research in Tjörnes, ÍSOR, febrúar 2010). Hefur Orkustofnun þannig lagt til að safnað verði 15–30 setkjörnum á a.m.k. fimm völdum stöðum. Í framangreindri skýrslu er lýst á hvaða svæðum er lagt til að taka sýni. Áður en að sýnatöku kemur mun þurfa töluverðan undirbúning. Að mati Orkustofnunar er áætlað að kostnaður við næsta áfanga í rannsóknum og sýnatöku á viðkomandi svæði, miðað við framangreint, sé um 13 millj. kr. Er sú fjárhæð ekki innan ramma fjárlagaliða Orkustofnunar fyrir árið 2011.

Meiri hlutinn telur mikilvægt að kanna hvort olíuvæn setlög eða gas sé að finna á landgrunni Íslands. Miklir hagsmunir eru í húfi og sé nýtanlegar auðlindir að finna á landgrunninu getur það gjörbreytt efnahag þjóðarinnar og stuðlað að aukinni atvinnusköpun sem og betri lífsgæðum. Er þetta verkefni ekki síst mikilvægt í því efnahags- og atvinnuástandi sem nú ríkir.

Með hliðsjón af framangreindu leggur meiri hlutinn til að vísa því til ríkisstjórnarinnar að fjármunir verði tryggðir til að unnt verði að framkvæma lágmarksolíu- og gasrannsóknir á landgrunni Íslands undan Norðausturlandi.

Meiri hlutinn leggur til að tillagan verði samþykkt með eftirfarandi

BREYTINGU:

Í stað orðanna „fela iðnaðarráðherra að tryggja“ í fyrri málslið tillögugreinarinnar komi: tryggðir verði fjármunir til.

Alþingi, 31. mars 2011.

Kristján L. Möller,

form., frsm.

Sigmundur Ernir Rúnarsson.

Jón Gunnarsson.

Margrét Tryggvadóttir.

Þráinn Bertelsson,

með fyrirvara.

Tryggvi Þór Herbertsson.

Magnús Orri Schram,

með fyrirvara.

Gunnar Bragi Sveinsson.
Efling skapandi greina Þingsályktun - þingskjal nr. 1279

139. löggjafarþing 2010–2011.

Nr. 22/139.

Þskj. 1279 - 493. mál.

Þingsályktun um eflingu skapandi greina.

Alþingi ályktar að fela mennta- og menningarmálaráðherra að koma á formlegum samstarfsvettvangi með aðild fulltrúa allra stjórnmálaflokka, iðnaðarráðuneytis og fulltrúa skapandi greina sem hafi það hlutverk að ræða starfsumhverfi skapandi greina á Íslandi og móta tillögur um hvernig megi styrkja stöðu þeirra í íslensku atvinnulífi. Lagt verði mat á hvernig opinber stuðningur nýtist skapandi greinum, forsendur úthlutunar og eftirlit með ráðstöfun fjárveitinga.

Sérstaklega verði leitað leiða til að bæta rekstrarskilyrði skapandi greina á Íslandi, fjölga menntaúrræðum og störfum auk þess að ýta undir nýsköpun innan skapandi greina.

Niðurstöðum verði skilað til Alþingis fyrir 1. október 2011.

Samþykkt á Alþingi 7. apríl 2011.
Rannsóknarnefnd um aðdraganda ákvörðunar um stuðning Íslands við innrásina í Írak árið 2003 Breytingartillaga - þingskjal nr. 1283

139. löggjafarþing 2010–2011.

Þskj. 1283 - 147. mál.

Breytingartillögur við till. til þál. um kosningu rannsóknarnefndar skv. 39. gr. stjórnarskrárinnar um aðdraganda ákvörðunar um stuðning Íslands við innrásina í Írak árið 2003 og birtingu skjala og annarra upplýsinga um málið.

Frá utanríkismálanefnd.

1. Orðin „sem hafi vald“ í 1. málsl. 1. mgr. falli brott.

2. Lokamálsliður 1. mgr. orðist svo: Nefndin hafi það vald sem heimilað er í 39. gr. stjórnarskrárinnar til þess að kalla hvern þann til skýrslugjafar sem kann að geta upplýst um tildrög ákvörðunarinnar.

3. Á eftir 1. mgr. komi ný málsgrein, svohljóðandi:

Nefndin athugi meðal annars:

a. hvort sérstök beiðni barst um þennan stuðning, hver beiðandinn var og að hverjum beiðnin beindist innan íslenska stjórnkerfisins,

b. hvaða upplýsingar bárust ríkisstjórninni um forsendur innrásarinnar og hvaðan,

c. hvaða mat var lagt á þær upplýsingar af hálfu sérfræðinga á vegum ríkisstjórnarinnar og hverjir önnuðust það mat,

d. hvernig ákvörðunin var tekin innan ríkisstjórnarinnar og stuðningsflokka hennar,

e. hvers vegna ákveðið var að hafa ekki samráð við Alþingi samkvæmt landslögum, 24. gr. þingskapalaga, og hvaða ráðherra bar ábyrgð á því að það var ekki gert,

f. hvenær var horfið frá þeirri stefnu ríkisstjórnarinnar að gefa bæri vopnaeftirlitsmönnum Sameinuðu þjóðanna meiri tíma til að ljúka störfum og að hernaðaraðgerðir gegn Írak kölluðu á nýja ályktun öryggisráðsins,

g. hvernig ákvörðun ríkisstjórnarinnar var komið á framfæri við umheiminn, hverjum voru send boð um þessa ákvörðun og með hvaða hætti,

h. af hverju sagt var frá ákvörðuninni í Washington en hún ekki kynnt íslensku þjóðinni með fréttatilkynningu, á blaðamannafundi eða eftir öðrum viðurkenndum samskiptaleiðum stjórnvalda og almennings.

4. Í stað dagsetningarinnar „1. júní 2011“ í 2. mgr. komi: 1. desember 2011.
Vantraust á ríkisstjórnina, þingrof og nýjar kosningar Vantraust - þingskjal nr. 1303

139. löggjafarþing 2010–2011.

Þskj. 1303 - 751. mál.

Tillaga til þingsályktunar um vantraust á ríkisstjórnina, þingrof og nýjar kosningar.

Flm.: Bjarni Benediktsson, Ólöf Nordal, Árni Johnsen, Ásbjörn Óttarsson,

Birgir Ármannsson, Einar K. Guðfinnsson, Guðlaugur Þór Þórðarson, Jón Gunnarsson, Kristján Þór Júlíusson, Pétur H. Blöndal, Ragnheiður E. Árnadóttir,

Ragnheiður Ríkharðsdóttir, Sigurður Kári Kristjánsson, Tryggvi Þór Herbertsson,

Unnur Brá Konráðsdóttir, Þorgerður K. Gunnarsdóttir.

Alþingi ályktar að lýsa vantrausti á ríkisstjórnina.

Alþingi lýsir þeim vilja sínum að þing verði rofið fyrir 11. maí og efnt til almennra þingkosninga í framhaldinu.
Rannsóknarnefnd um aðdraganda ákvörðunar um stuðning Íslands við innrásina í Írak árið 2003 Breytingartillaga - þingskjal nr. 1331

139. löggjafarþing 2010–2011.

Þskj. 1331 - 147. mál.

Breytingartillaga við till. til þál. um kosningu rannsóknarnefndar skv. 39. gr. stjórnarskrárinnar um aðdraganda ákvörðunar um stuðning Íslands við innrásina í Írak árið 2003 og birtingu skjala og annarra upplýsinga um málið.

Frá Bjarna Benediktssyni, Birgi Ármannssyni, Ólöfu Nordal,

Ragnheiði E. Árnadóttur og Sigurði Kára Kristjánssyni.

Á eftir 1. mgr. komi ný málsgrein, svohljóðandi:

Nefndinni verði jafnframt falið að rannsaka aðdraganda og ástæður þess að íslensk stjórnvöld tóku ákvörðun um að standa að samþykktum NATO um hernaðaraðgerðir í Líbíu vorið 2011. Einkum verði athugað hvernig staðið var að ákvörðuninni innan ríkisstjórnarinnar og stuðningsflokka hennar og lagt mat á hvort um lögbundið samráð við Alþingi hafi verið að ræða.
Olíu- og gasrannsóknir á landgrunni Íslands undan Norðausturlandi Þingsályktun - þingskjal nr. 1350

139. löggjafarþing 2010–2011.

Nr. 24/139.

Þskj. 1350 - 71. mál.

Þingsályktun um olíu- og gasrannsóknir á landgrunni Íslands undan Norðausturlandi.

Alþingi ályktar að tryggðir verði fjármunir til að nú þegar verði hafnar markvissar rannsóknir á því hvort olía eða gas finnst á landgrunni Íslands undan Norðausturlandi. Leitað verði samstarfs við erlenda aðila um rannsóknir eftir því sem við á og við staðarval verði stuðst við fyrri rannsóknir.

Samþykkt á Alþingi 2. maí 2011.
Fríverslunarsamningur EFTA og Perús og landbúnaðarsamningur Íslands og Perús Nefndarálit - þingskjal nr. 1391

139. löggjafarþing 2010–2011.

Þskj. 1391 - 683. mál.

Nefndarálit um till. til þál. um fullgildingu fríverslunarsamnings milli ríkja Fríverslunarsamtaka Evrópu og Lýðveldisins Perús og landbúnaðarsamnings milli Íslands og Lýðveldisins Perús.

Frá utanríkismálanefnd.

Nefndin hefur fjallað um málið og fengið á sinn fund Hauk Ólafsson, Maríu Erlu Marelsdóttur og Ragnar G. Kristjánsson frá utanríkisráðuneytinu.

Með tillögunni er leitað heimildar Alþingis til fullgildingar tveggja samninga. Annars vegar er um að ræða fríverslunarsamning milli aðildarríkja Fríverslunarsamtaka Evrópu og Lýðveldisins Perús sem undirritaður var af ráðherrum EFTA-ríkjanna 24. júní 2010 í Reykjavík og af Perú í Líma 14. júlí 2010 og hins vegar landbúnaðarsamning milli Íslands og Lýðveldisins Perús sem undirritaður var í Reykjavík og Líma sömu daga.

Fríverslunarsamningurinn við Perú er af svokallaðri annarri kynslóð fríverslunarsamninga. Við umfjöllun nefndarinnar kom fram að við gerð samningsins var ákveðið að semja ekki um markaðsaðgang á sviði þjónustuviðskipta, heldur skyldi hefja samningaviðræður um það efni að ári liðnu frá gildistöku samningsins.

Landbúnaðarsamningurinn milli Íslands og Perús er viðbótarsamningur og gerður með vísan til fríverslunarsamninganna. Viðskipti með óunnar landbúnaðarvörur falla undir landbúnaðarsamninginn, en í tilviki Perús veitist Íslandi niðurfelling tolla á lifandi hrossum og vatni við gildistöku samningsins en á lambakjöti í skrefum.

Vöruútflutningur til Perús er lítill. Með fríverslunarsamningnum fella EFTA-ríkin niður tolla af iðnaðarvörum og sjávarafurðum frá og með gildistöku samningsins. Af hálfu Perús falla niður tollar af stærstum hluta þeirra sjávarafurða sem Ísland flytur að jafnaði út. Aðlögunartími er á nokkrum vörum, svo sem síld og lýsi.

Fríverslunar- og landbúnaðarsamningarnir eru mikilvægir til að bæta aðgang fyrirtækja í EFTA-ríkjunum, þar á meðal íslenskra fyrirtækja, að mörkuðum Perús. Með samningunum verður dregið úr viðskiptahindrunum eða þær afnumdar og því mun samkeppnisstaða íslenskra fyrirtækja batna í Perú.

Nefndin leggur til að tillagan verði samþykkt.

Björgvin G. Sigurðsson og Ólöf Nordal voru fjarverandi við afgreiðslu málsins.

Alþingi, 9. maí 2011.

Árni Þór Sigurðsson,

form., frsm.

Birgitta Jónsdóttir.

Guðfríður Lilja Grétarsdóttir.

Helgi Hjörvar.

Jón Gunnarsson.

Valgerður Bjarnadóttir.

Sigmundur Davíð Gunnlaugsson.
Fríverslunarsamningur EFTA og Serbíu og landbúnaðarsamningur Íslands og Serbíu Nefndarálit - þingskjal nr. 1392

139. löggjafarþing 2010–2011.

Þskj. 1392 - 684. mál.

Nefndarálit um till. til þál. um fullgildingu fríverslunarsamnings milli ríkja Fríverslunarsamtaka Evrópu og Lýðveldisins Serbíu og landbúnaðarsamnings milli Íslands og Lýðveldisins Serbíu.

Frá utanríkismálanefnd.

Nefndin hefur fjallað um málið og fengið á sinn fund Hauk Ólafsson, Maríu Erlu Marelsdóttur og Ragnar G. Kristjánsson frá utanríkisráðuneytinu.

Með tillögunni er leitað heimildar Alþingis til fullgildingar tveggja samninga. Annars vegar er um að ræða fríverslunarsamning milli aðildarríkja Fríverslunarsamtaka Evrópu og Lýðveldisins Serbíu sem undirritaður var 17. desember 2009 í Genf og hins vegar landbúnaðarsamning milli Íslands og Lýðveldisins Serbíu sem undirritaður var sama dag.

Fríverslunarsamningurinn við Serbíu er af svokallaðri fyrstu kynslóð fríverslunarsamninga og nær yfir vöruviðskipti. Í samningnum eru jafnframt almenn ákvæði um vernd hugverka, fjárfestingar, þjónustuviðskipti og opinber innkaup.

Landbúnaðarsamningurinn milli Íslands og Serbíu er viðbótarsamningur og gerður með vísan til fríverslunarsamninganna. Viðskipti með óunnar landbúnaðarvörur falla undir landbúnaðarsamninginn, en í tilviki Serbíu veitist Íslandi niðurfelling tolla af vatni, lifandi hrossum og hangikjöti. Tollar á lambakjöti lækka um helming, úr 30% niður í 15%, auk magntolls. Við umfjöllun nefndarinnar kom fram að líkt og á Íslandi er lambakjötsframleiðsla mikil í Serbíu og greinin viðkvæm fyrir utanaðkomandi samkeppni.

Vöruútflutningur til Serbíu var nokkur á síðasta ári og nam 670 millj. kr. – mest fyrir sjávarafurðir og lyf. Með fríverslunarsamningnum fella EFTA-ríkin niður tolla af iðnaðarvörum og sjávarafurðum frá og með gildistöku samningsins. Af hálfu Serbíu falla tollar á iðnaðarvörum niður frá gildistöku samningsins í skrefum en Serbía fær aðlögunartíma til ársins 2014 á hluta sjávarafurða.

Fríverslunar- og landbúnaðarsamningarnir eru mikilvægir til að bæta aðgang fyrirtækja í EFTA-ríkjunum, þar á meðal íslenskra fyrirtækja, að mörkuðum Serbíu. Með samningunum verður dregið úr viðskiptahindrunum eða þær afnumdar og því mun samkeppnisstaða íslenskra fyrirtækja batna í Serbíu.

Nefndin leggur til að tillagan verði samþykkt.

Björgvin G. Sigurðsson og Ólöf Nordal voru fjarverandi við afgreiðslu málsins.

Alþingi, 9. maí 2011.

Árni Þór Sigurðsson,

form., frsm.

Birgitta Jónsdóttir.

Guðfríður Lilja Grétarsdóttir.

Helgi Hjörvar.

Jón Gunnarsson.

Valgerður Bjarnadóttir.

Sigmundur Davíð Gunnlaugsson.